# Προσωπικός Υπολογιστής VAIO Tap 11SVT1122

## Διαμόρφωση κατάλληλου περιβάλλοντος εργασίας

Σε αυτό το θέμα περιγράφονται τα σημεία όπου πρέπει και δεν πρέπει να τοποθετείτε τον υπολογιστή σας VAIO και παρέχονται εργονομικές οδηγίες.

### Πού πρέπει να τοποθετείτε τον υπολογιστή VAIO

Κατά την τοποθέτηση του υπολογιστή σας VAIO, βεβαιωθείτε ότι:

- Έχετε εύκολη πρόσβαση σε μια παροχή ρεύματος και στις απαραίτητες θύρες.

- Υπάρχει αρκετός ελεύθερος χώρος γύρω από τον υπολογιστή.

- Ο υπολογιστής είναι τοποθετημένος σε μια επίπεδη επιφάνεια με αρκετό πλάτος και μπορείτε να βλέπετε την οθόνη του υπολογιστή ενώ τον χειρίζεστε.

- Μπορείτε να τοποθετήσετε τον υπολογιστή μπροστά σας ενώ κάθεστε με ίσια την πλάτη σας και έχετε τους βραχίονές σας σε παράλληλη θέση με το δάπεδο.

### Πού δεν πρέπει να τοποθετείτε τον υπολογιστή VAIO

Αν τοποθετήσετε τον υπολογιστή σας VAIO σε ακατάλληλη τοποθεσία, ενδέχεται να προκληθεί βλάβη ή δυσλειτουργία. Μην τοποθετείτε τον υπολογιστή σε μέρος όπου είναι εκτεθειμένος σε:

- Απευθείας ηλιακή ακτινοβολία

- Μαγνητικά αντικείμενα ή πηγές μαγνητισμού

- Πηγές θερμότητας, όπως οικιακό εξοπλισμό θέρμανσης

- Υπερβολική σκόνη

- Υψηλά επίπεδα υγρασίας

- Ανεπαρκή εξαερισμό

#### Σημείωση

- Κατά τη λειτουργία του υπολογιστή VAIO, ενδέχεται να αναπτυχθούν πολύ υψηλές θερμοκρασίες στην περιοχή γύρω από τον αεραγωγό εξαγωγής αέρα. Προσέχετε προτού αγγίξετε την περιοχή.

- Μην τοποθετείτε κοντά στον αεραγωγό εξαγωγής αέρα αντικείμενα που μπορούν να παρεμποδίσουν τον αεραγωγό.

#### Υπόδειξη

- Ο υπολογιστής VAIO χρησιμοποιεί ραδιοσήματα υψηλής συχνότητας και μπορεί να προκαλέσει παρεμβολές στη λήψη ραδιοφωνικών ή τηλεοπτικών σημάτων. Αν συμβεί κάτι τέτοιο, απομακρύνετε αρκετά τον υπολογιστή από το ραδιόφωνο ή την τηλεόραση.

### Θέματα εργονομίας

Όταν είναι δυνατό, πρέπει να προσπαθείτε να λαμβάνετε υπόψη τα ακόλουθα θέματα εργονομίας.

#### Έπιπλα και στάση σώματος

Κάθεστε σε καρέκλα που στηρίζει καλά την πλάτη σας. Ρυθμίζετε το ύψος της καρέκλας, έτσι ώστε τα πόδια σας να πατάνε καλά στο δάπεδο. Ένα υποπόδιο μπορεί να σας προσφέρει περισσότερη άνεση.

Κάθεστε σε χαλαρή, όρθια στάση και αποφεύγετε να καμπουριάζετε προς τα εμπρός ή να γέρνετε υπερβολικά προς τα πίσω.

#### Γωνία προβολής της οθόνης του υπολογιστή

Χρησιμοποιήστε τη δυνατότητα ανάκλισης της οθόνης για να εντοπίσετε τη βέλτιστη θέση. Βεβαιωθείτε ότι η οθόνη του υπολογιστή βρίσκεται στο ύψος των ματιών σας ή ελαφρώς χαμηλότερα όταν κάθεστε μπροστά από τον υπολογιστή σας VAIO. Ρυθμίζετε επίσης τη στάθμη φωτεινότητας της οθόνης.

Μπορείτε να περιορίσετε την καταπόνηση των ματιών και των μυών σας ρυθμίζοντας την κλίση και τη στάθμη φωτεινότητας της οθόνης καταλλήλως.

#### Φωτισμός

Επιλέγετε μια θέση όπου δεν δημιουργούνται λάμψεις και αντανακλάσεις επάνω στην οθόνη του υπολογιστή από παράθυρα και φώτα. Μη χρησιμοποιείτε άμεσο φωτισμό, προκειμένου να αποφύγετε τη δημιουργία φωτεινών σημείων επάνω στην οθόνη του υπολογιστή. Ο σωστός φωτισμός αυξάνει την άνεσή σας και την απόδοση της εργασίας.

#### Σημείωση

- Όταν ρυθμίζετε τη γωνία προβολής, μην ασκείτε υπερβολική πίεση στον υπολογιστή VAIO προκειμένου να αποφύγετε τον κίνδυνο μηχανικής ζημιάς.

#### Υπόδειξη

- Τα ίδια θέματα ισχύουν και όταν χρησιμοποιείτε μια εξωτερική οθόνη.

### Σημειώσεις για το χειρισμό του υπολογιστή VAIO

Για να αποφύγετε δυσλειτουργίες και βλάβες στον υπολογιστή σας VAIO, τηρήστε τα ακόλουθα.

- Τοποθετείτε τον υπολογιστή VAIO απαλά πάνω σε επίπεδη επιφάνεια για να αποφύγετε τη μηχανική του καταπόνηση.

- Φροντίζετε να απενεργοποιείτε τον υπολογιστή VAIO πριν τον μετακινήσετε. Η μετακίνηση του υπολογιστή όταν είναι ενεργοποιημένος ενδέχεται να προκαλέσει δυσλειτουργία του σκληρού δίσκου. Φροντίζετε να αποσυνδέετε όλα τα καλώδια που είναι συνδεδεμένα στον υπολογιστή, προτού τον μετακινήσετε.

- Μην ρίχνετε κάτω και μην χτυπάτε τον υπολογιστή VAIO. Ακόμα και μια ελαφριά δόνηση ή κραδασμός ενδέχεται να προκαλέσει δυσλειτουργία του σκληρού δίσκου.

- Μην τοποθετείτε τον υπολογιστή VAIO σε ασταθή σημεία.

Μετάβαση στην κορυφή της σελίδας